Размешчаны Апочацкі раён за 130 кіламетраў ад Пскова ў самым цэнтры вобласці. На 1 студзеня сёлета налічваў 16697 жыхароў, з якіх 10307 гараджан і 6390 сяльчан. У Апочцы працуюць завод харчовых прадуктаў, хлебакамбінат, іншыя прамысловыя прадпрыемствы. Ёсць педагагічны каледж, гімназія, школы, прафесійнае вучылішча, установы культуры, бальніца, вузел сувязі, рэдакцыя раённай газеты Чырвоны маяк. Дагэтуль захаваліся старажытныя будынкі, якія ўяўляюць гістарычную каштоўнасць і прыцягваюць позірк турыстаў. Асабліва ўразіў Палац культуры. Велічны, калісьці пабудаваны на руінах Успенскай царквы. Цяпер мае сучасны выгляд. У чэрвені тут адкрылася кіназала. Дзесяць гадоў у горадзе не мелі магчымасць глядзець кінастужкі на шырокім экране. Новае абсталяванне дазваляе дэманстраваць фільмы ў сучасным фармаце. У цэлым кіназала—гэта ўніверсальны інфармацыйны цэнтр, месца для разнастайных творчых сустрэч, прэзентацый, канцэртна-тэматычных праграм, цікавага адпачынку.